पाएं अपने शहर की ताज़ा ख़बरें और फ्री ई-पेपरडाउनलोड करें
पुलिस ने बाजार में फ्लैग मार्च निकाल कर लोगों को कोरोना जागरूकता के साथ बेवजह घूमने के बजाए घरों में रहने की अपील की। थानाधिकारी संजय शर्मा के नेतृत्व में पुलिस, क्यूआरटी व जिला स्पेशल की टीम ने मुख्य बाजार से चिड़ावा बाइपास सहित फ्लैग मार्च निकाल कर माइक के सहयोग से गाइड लाइन की पालना करने, घर पर रहने, मास्क लगाने अपील की।
इस दौरान मास्क नहीं लगाने व सोशल डिस्टेंस की पालना नहीं करने वाले 5 लोगों के चालान काटकर एक हजार रुपए का जुर्माना लगाया। एएसआई सूबेसिंह यादव, क्यूआरटी प्रभारी भीमसिंह, कृष्ण कुमार खटाणा, पूर्णमल, रामनिवास, शैतान सिंह, हनुमान सिंह, विक्रम आदि मौजूद थे।
सूरजगढ़, पुलिस के जवानों ने कस्बे में फ्लैग मार्च कर लोगों को जागरूक किया। एसएचओ धर्मेंद्र मीणा व एएसआई नरेश कुमार के नेतृत्व में थाने के जवानों कस्बे के सभी प्रमुख मार्गों में फ्लैग मार्च कर कोरोना गाइड लाइन की पालना करने व कोरोना महामारी संक्रमण से बचाव के लिए प्रेरित किया।
खेतड़ी नगर, केसीसी टाउनशिप के मुख्य मार्गों से पुलिस व प्रशासन ने शाम चार बजे फ्लैग मार्च निकालते हुए लोगों को संदेश दिया। तहसीलदार कृष्ण कुमार यादव व थानाधिकारी किरण सिंह यादव के नेतृत्व में पुलिस का जाब्ता थाने से मुख्य बाजार होते हुए वापस थाने पहुंचा।
थानाधिकारी यादव ने बताया कि टाउनशिप में तीन कोरोना पॉजिटिव मिलने के बाद कंटेनमेंट घोषित कर दिया गया था। उन्होंने कहा कि हम आपके लिए सड़क पर हैं तो आप हमारे लिए क्वार्टरों के अंदर रहो जब तक कोरोना को खत्म नहीं कर देंगे जब तक हम सभी अपने घरों में नहीं जाएंगे। इधर, बगैर मास्क व सोशल डिस्टेंस की पालना नहीं करने वाले 19 लोगों के चालान काट कर 42 सौ रुपए का जूर्माना वसूला।
खेतड़ी, पुलिस उपाधीक्षक विजय कुमार व थानाधिकारी सुरेंद्र देगड़ा के नेतृत्व में जवानों ने शहर में फ्लैग मार्च किया और लोगों से आह्वान किया कि वे अपने घरों में ही रहे। अनावश्यक रूप से घरों से बाहर नहीं निकलें। बाजार व सार्वजनिक स्थानों पर जाने से बचे पुलिस प्रशासन ने उपखंड कार्यालय, तहसील कार्यालय, स्वामी विवेकानंद महाविद्यालय, राजकीय जयसिंह उच्च माध्यमिक विद्यालय, बस स्टैण्ड, बीलवा स्टैण्ड, जिला परिवहन कार्यालय, पावर हाऊस, हनुमानगढ़ी मार्ग, गोटा घर मार्ग, सिनेमा रोड़, सब्जी मण्डी, करोल बाजार, चूणा चौक, राजकीय अजीत अस्पताल सहित विभिन्न मार्गों से फ्लेग मार्च किया।
इस्लामपुर, कोरोना व लॉकडाउन के चलते कस्बे में सन्नाटा छाया रहा। मेडिकल व सब्जी सहित आवश्यक सेवाओं को छोड़कर बाजार बंद रहे। चौराहों पर पुलिस भी चौकस नजर आई। बगड़ एसएचओ श्रवण कुमार जवानों के साथ आसपास के गांवों व कस्बों में दौरा कर स्थिति का जायजा ले रहे हैं। अनावश्यक घरों से बाहर निकलने वालों, क्षमता से अधिक सवारियां बैठाने वाले वाहन चालकों व मास्क न लगाने वालों के चालान काटकर जुर्माना वसूला।
पुलिस ने संगम बाजार, सिल्ला वाला चौक व चिंचड़ोली मोड़ पर बेवजह घूमने वाले युवकों और आमजन को मास्क लगाने व सोशल डिस्टेंस का पालन करने के लिए प्रेरित किया। कस्बे में देर शाम को बेवजह घरों से बाहर निकलने वाले युवाओं पर अब सख्त कार्रवाई की जाएगी। आमजन से अपने घरों में रहकर पुलिस प्रशासन का सहयोग करने की अपील की है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn